ਸ੍ਰੀਲੰਕਾ ਦੀ ਸੁੰਦਰੀ ਵਜੋਂ ਮਸ਼ਹੂਰ ਜੈਕਲਿਨ ਫਰਨਾਂਡੇਜ਼ ਦੇ ਫ਼ਿਲਮੀ ਸਫ਼ਰ ਦੀਆਂ ਦੋ ਫ਼ਿਲਮਾਂ ‘ਅਲਾਦੀਨ’ ਅਤੇ ‘ਜਾਨੇ ਕਹਾਂ ਸੇ ਆਈ ਹੈ’ ਪੂਰੀ ਤਰ੍ਹਾਂ ਫਲਾਪ ਰਹੀਆਂ। ਇਨ੍ਹਾਂ ਫ਼ਿਲਮਾਂ ਦੀ ਅਸਫ਼ਲਤਾ ਤੋਂ ਨਿਰਾਸ਼ ਹੋ ਕੇ ਜੈਕਲਿਨ ਫਰਨਾਂਡੇਜ਼ ਨੂੰ ਮਜਬੂਰੀਵੱਸ ਭੱਟ ਕੈਂਪ ਦੀ ਫ਼ਿਲਮ ‘ਮਰਡਰ-2’ ਕਰਨੀ ਪਈ ਸੀ। ਇਸ ਫ਼ਿਲਮ ਦੀ ਸਫ਼ਲਤਾ ਨਾਲ ਉਸ ਦੇ ਕਰੀਅਰ ਨੂੰ ਹੁਲਾਰਾ ਮਿਲਿਆ। ਹੁਣ ਇਹ ਸਾਜਿਦ ਨਾਡਿਆਵਾਲਾ ਵੱਲੋਂ ਬਣਾਈ ਜਾ ਰਹੀ ਤੇ ਸਾਜਿਦ ਖ਼ਾਨ ਦੁਆਰਾ ਨਿਰਦੇਸ਼ਤ ਹਾਸਰਸ ਫ਼ਿਲਮ ‘ਹਾਊਸਫੁੱਲ-2’ ’ਚ ਨਜ਼ਰ ਆਵੇਗੀ। ਉਸ ਨਾਲ ਹੁਣ ਤਕ ਦੇ ਫ਼ਿਲਮੀ ਸਫ਼ਰ ਬਾਰੇ ਹੋਈ ਗੱਲਬਾਤ ਦੇ ਕੁਝ ਅੰਸ਼ ਪੇਸ਼ ਹਨ:

ਸਵਾਲ: ਫ਼ਿਲਮ ਹਾਊਸਫੁੱਲ-2 ’ਚ ਆਪਣੇ ਕਿਰਦਾਰ ਬਾਰੇ ਦੱਸੋ?
ਜਵਾਬ: ਇਸ ਫ਼ਿਲਮ ’ਚ ਮੈਂ ਡੱਬੂ (ਰਣਧੀਰ ਕਪੂਰ) ਦੀ ਧੀ ਬੌਬੀ ਦਾ ਕਿਰਦਾਰ ਨਿਭਾਇਆ ਹੈ, ਜੋ ਕਿ ਹਿਨਾ (ਆਸਿਨ) ਦੀ ਚਚੇਰੀ ਭੈਣ ਹੈ। ਸਾਡੇ ਦੋਨਾਂ ਪਰਿਵਾਰਾਂ ਵਿੱਚ ਇੱਕ ਅਜੀਬ ਜਿਹਾ ਮੁਕਾਬਲਾ ਚੱਲਦਾ ਰਹਿੰਦਾ ਹੈ। ਇਸ ਲਈ ਬੌਬੀ ਦੇ ਪਿਤਾ ਚਾਹੁੰਦੇ ਹਨ ਕਿ ਉਸ ਦਾ ਵਿਆਹ ਜਲਦੀ ਹੋ ਜਾਵੇ। ਬੌਬੀ ਦੇ ਪਿਤਾ ਆਪਣੀ ਬੇਟੀ ਲਈ ਅਮੀਰ ਪਰਿਵਾਰ ਭਾਵ ਅਮੀਰ ਜਵਾਈ ਦੀ ਤਲਾਸ਼ ’ਚ ਹਨ। ਅਸੀਂ ਇੱਕ ਪਰਿਵਾਰ ਨੂੰ ਮਿਲਣ ਜਾਂਦੇ ਹਾਂ। ਇਹ ਜੌਲੀ (ਜਾਨ ਅਬਰਾਹਿਮ) ਦਾ ਪਰਿਵਾਰ ਹੈ, ਜੋ ਕਿ ਖ਼ੁਦ ਨੂੰ ਅਮੀਰ ਸਾਬਤ ਕਰਨ ਦੀ ਕੋਸ਼ਿਸ਼ ਕਰਦਾ ਹੈ। ਇਸ ਤੋਂ ਬਾਅਦ ਕੀ ਹੁੰਦਾ, ਫ਼ਿਲਮ ’ਚ ਦੇਖੋ।

ਸਵਾਲ: ਆਸਿਨ ਦੇ ਨਾਲ ਕਿਹੋ ਜਿਹੇ ਸਬੰਧ ਹਨ?
ਜਵਾਬ: ਫ਼ਿਲਮ ’ਚ ਸਾਡਾ ਕਿਰਦਾਰ ਚਚੇਰੀਆਂ ਭੈਣਾਂ ਦਾ ਹੈ ਤਾਂ ਸੁਭਾਵਕ ਸਾਡੇ ਵਿੱਚ ਝਗੜੇ ਹੋਏ ਹਨ। ਅਸੀਂ ਇੱਕ-ਦੂਜੇ ਦੇ ਵਾਲ ਖਿੱਚੇ ਤੇ ਪੱਟੇ ਨੇ। ਨਿੱਜੀ ਜ਼ਿੰਦਗੀ ’ਚ ਅਜਿਹਾ ਕੁਝ ਨਹੀਂ ਹੈ ਤੇ ਅਸੀਂ ਚੰਗੇ ਦੋਸਤ ਹਾਂ। ਜਦੋਂ ਮੈਨੂੰ ਪਤਾ ਲੱਗਿਆ ਸੀ ਕਿ ‘ਹਾਊਸਫੁੱਲ-2’ ’ਚ ਆਸਿਨ, ਜੋ ਕਿ ਦੱਖਣ ਭਾਰਤ ਦੀ ਸਟਾਰ ਕਲਾਕਾਰ ਹੈ, ਕੰਮ ਕਰ ਰਹੀ ਹੈ ਤਾਂ ਮਨ ’ਚ ਕੁਝ ਖ਼ਦਸ਼ਾ ਪੈਦਾ ਹੋਇਆ ਸੀ ਕਿਉਂਕਿ ਮੈਂ ਸੁਣ ਰੱਖਿਆ ਸੀ ਕਿ ਉਹ ਸਟਾਰ ਹੋਣ ਦਾ ਰੋਅਬ ਪਾਉਂਦੀ ਹੈ। ਜਦੋਂ ਆਸਿਨ ਨੂੰ ਪਹਿਲੇ ਦਿਨ ਕੰਮ ਕਰਦੇ ਦੇਖਿਆ ਤਾਂ ਉਹ ਇੱਕ ਆਦਰਸ਼ ਕਲਾਕਾਰ ਨਜ਼ਰ ਆਈ। ਫਿਰ ਸਾਡੀ ਵਧੀਆ ਦੋਸਤੀ ਹੋ ਗਈ।

ਸਵਾਲ: ‘ਹਾਊਸਫੁੱਲ-2’ ’ਚ ਕਾਮੇਡੀ ਕਰਨਾ ਕਿਹੋ ਜਿਹਾ ਲੱਗਿਆ?
ਜਵਾਬ: ਮੈਨੂੰ ਨਹੀਂ ਲੱਗਦਾ ਕਿ ਮੈਂ ਇਸ ਫ਼ਿਲਮ ’ਚ ਕੋਈ ਕਾਮੇਡੀ ਕੀਤੀ ਹੈ। ਫ਼ਿਲਮ ’ਚ ਕਾਮੇਡੀ ਕਰਨ ਲਈ ਜਾਨੀ ਲੀਵਰ ਤੇ ਅਕਸ਼ੈ ਕੁਮਾਰ ਜਿਹੇ ਕਲਾਕਾਰ ਹਨ। ਇਸ ਤੋਂ ਇਲਾਵਾ ਕਾਮੇਡੀ ਦੇ ਦ੍ਰਿਸ਼ ਹਨ, ਹਾਲਾਤ ਵੀ ਹਨ ਪਰ ਸਾਡੇ ਕਿਰਦਾਰ ਕਾਮੇਡੀ ਵਾਲੇ ਨਹੀਂ ਹਨ।

ਸਵਾਲ: ਰਿਸ਼ੀ ਕਪੂਰ ਤੇ ਰਣਧੀਰ ਕਪੂਰ ਬਾਰੇ ਕੀ ਕਹੋਗੇ?
ਜਵਾਬ: ਇਹ ਦੋਵੇਂ ਨਿੱਜੀ ਜ਼ਿੰਦਗੀ ’ਚ ਭਰਾ ਹਨ ਤੇ ਫ਼ਿਲਮ ’ਚ ਵੀ ਭਰਾ ਬਣੇ ਹਨ। ਦੋਵੇਂ ਬਹੁਤ ਚੰਗੇ ਹਨ। ਰਣਧੀਰ ਕਪੂਰ ਸਾਨੂੰ 70-80ਵੇਂ ਦਹਾਕੇ ਦੀਆਂ ਕਹਾਣੀਆਂ ਸੁਣਾਇਆ ਕਰਦੇ ਸਨ। ਅਸਲੀਅਤ ਇਹ ਹੈ ਕਿ ‘ਹਾਊਸਫੁੱਲ-2’ ਦੇ ਇਹ ਦੋਵੇਂ ਸਟਾਰ ਕਲਾਕਾਰ ਹਨ।

ਸਵਾਲ: ਜਾਨ ਅਬਰਾਹਿਮ ਨਾਲ ਕੰਮ ਕਰਕੇ ਕਿਵੇਂ ਲੱਗਿਆ?
ਜਵਾਬ: ਜਾਨ ਅਬਰਾਹਿਮ ਦੇ ਨਾਲ ਮੈਂ ‘ਹਾਊਸਫੁੱਲ-2’ ਤੋਂ ਇਲਾਵਾ ‘ਰੇਸ-2’ ਵੀ ਕਰ ਰਹੀ ਹਾਂ। ਉਹ ਇੱਕ ਬਿਹਤਰੀਨ ਕਲਾਕਾਰ ਹੈ। ਸੈੱਟ ’ਤੇ ਸਿਰਫ਼ ਆਪਣੇ ਕੰਮ ਵੱਲ ਧਿਆਨ ਦਿੰਦਾ ਹੈ। ਕਾਫ਼ੀ ਪੜ੍ਹਿਆ-ਲਿਖਿਆ ਬੁੱਧੀਮਾਨ ਇਨਸਾਨ ਹੈ। ਮੈਂ ਉਸ ਨੂੰ ਕਿਤਾਬੀ ਕੀੜਾ ਮੰਨਦੀ ਹਾਂ ਪਰ ਅਕਸਰ ‘ਵਰਡ ਗੇਮ’ ’ਚ ਉਸ ਤੋਂ ਹਾਰ ਜਾਂਦੀ ਸੀ।

ਸਵਾਲ: ਕਿਹਾ ਜਾਂਦਾ ਹੈ ਕਿ ਤੁਸੀਂ ‘ਮਰਡਰ-2’ ਮਜਬੂਰੀ ’ਚ ਕੀਤੀ ਸੀ?
ਜਵਾਬ: ਇਹ ਕਾਫ਼ੀ ਹੱਦ ਤਕ ਸੱਚ ਹੈ। ਕਰੀਅਰ ਦੀ ਸ਼ੁਰੂਆਤ ’ਚ ਦੋ ਫ਼ਿਲਮਾਂ ਅਸਫ਼ਲ ਹੋਣ ਤੋਂ ਬਾਅਦ ਮੇਰੇ ਕੋਲ ਕੋਈ ਫ਼ਿਲਮ ਨਹੀਂ ਸੀ। ਫਿਰ ‘ਮਰਡਰ-2’ ਦੀ ਪੇਸ਼ਕਸ਼ ਹੋਈ ਤਾਂ ਮਜਬੂਰੀ ’ਚ ਹਾਮੀ ਭਰ ਦਿੱਤੀ। ਮੇਰੇ ਕੋਲ ਕੋਈ ਹੋਰ ਫ਼ਿਲਮ ਨਹੀਂ ਸੀ ਤੇ ਮੈਂ ਕਰੀਅਰ ਅੱਗੇ ਵਧਾਉਣਾ ਸੀ। ਇਸ ਲਈ ‘ਮਰਡਰ-2’ ’ਚ ਕੰਮ ਕਰਕੇ ਜੂਆ ਖੇਡਿਆ। ਫ਼ਿਲਮ ਦੌਰਾਨ ਕਈ ਵਾਰ ਸੋਚਿਆ ਕਿ ਇਸ ਫ਼ਿਲਮ ਦਾ ਮੇਰੇ ਕਰੀਅਰ ’ਤੇ ਕੋਈ ਅਸਰ ਵੀ  ਹੋਵੇਗਾ। ਫ਼ਿਲਮ ਹਿੱਟ ਹੋ ਗਈ। ਹੁਣ ਮੈਨੂੰ ਮਾਣ ਹੈ ਕਿ ਮੈਂ ਇਸ ਫ਼ਿਲਮ ’ਚ ਕੰਮ ਕੀਤਾ। ਬਾਲੀਵੁੱਡ ’ਚ ਬਣੇ ਰਹਿਣ ਲਈ ਤੁਹਾਡੀ ਝੋਲੀ ’ਚ ਹਿੱਟ ਫ਼ਿਲਮ ਦਾ ਹੋਣਾ ਬਹੁਤ ਜ਼ਰੂਰੀ ਹੈ। ਜੇ ਉਸ ਸਮੇਂ ਮੇਰੇ ਕੋਲ ਹੋਰ ਫ਼ਿਲਮ ਦੀ ਪੇਸ਼ਕਸ਼ ਹੁੰਦੀ ਤਾਂ ਮੈਂ ਇਹ ਫ਼ਿਲਮ ਕਦੇ ਨਾ ਕਰਦੀ।
ਸਵਾਲ: ਕੀ ਇਸੇ ਕਾਰਨ ਤੁਸੀਂ ਭੱਟ ਕੈਂਪ ਨਾਲ ‘ਰਾਜ-2’ ਕਰਨ ਤੋਂ ਮਨ੍ਹਾਂ ਕੀਤਾ?
ਜਵਾਬ: ਇੱਥੇ ਲੋਕ ਕਲਾਕਾਰ ਨੂੰ ਇੱਕ ਭੂਮਿਕਾ ਨਾਲ ਬੰਨ੍ਹ ਕੇ ਰੱਖ ਦਿੰਦੇ ਹਨ। ਮੈਂ ਉਸ ਤੋਂ ਬਚਣਾ ਚਾਹੁੰਦੀ ਹਾਂ। ਮੈਂ ‘ਰਾਜ-2’ ਕਾਫ਼ੀ ਸਮਾਂ ਪਹਿਲਾਂ ਸਾਈਨ ਕੀਤੀ ਸੀ। ਉਸ ਤੋਂ ਬਾਅਦ ਇਸ ਫ਼ਿਲਮ ਦੀ ਕਹਾਣੀ ਵਿੱਚ ਕਾਫ਼ੀ ਬਦਲਾਅ ਹੁੰਦੇ ਰਹੇ। ਮੈਨੂੰ ਲੱਗਿਆ ਕਿ ਇਸ ਫ਼ਿਲਮ ’ਚ ਜੋ ਤਬਦੀਲੀਆਂ ਕੀਤੀ ਗਈਆਂ ਹਨ, ਉਸ ਮੁਤਾਬਕ  ਮੈਂ ਕਿਰਦਾਰ ’ਚ ਫਿੱਟ ਨਹੀਂ ਬੈਠ ਸਕਦੀ। ਇਸ ਲਈ ਮੈਂ ਫ਼ਿਲਮ ਕਰਨ ਤੋਂ ਮਨ੍ਹਾਂ ਕਰ ਦਿੱਤਾ ਪਰ ਇਸ ਨਾਲ ਮੇਰੇ ਭੱਟ ਕੈਂਪ ਨਾਲ ਸਬੰਧ ਖਰਾਬ ਨਹੀਂ ਹੋਏ। ਮੁਕੇਸ਼ ਭੱਟ ਬਹੁਤ ਹੀ ਸੁਲਝੇ ਹੋਏ ਇਨਸਾਨ ਹਨ। ਉਹ ਮੇਰੀ ਹਾਲਤ ਸਮਝ ਗਏ। ਭੱਟ ਕੈਂਪ ’ਚ ਸਾਰੇ ਜਣੇ ਮੇਰੇ ਨਾਲ ਧੀ ਦੀ ਤਰ੍ਹਾਂ ਵਿਹਾਰ ਕਰਦੇ ਹਨ। ਇਸ ਲਈ ਮੈਂ ਰਾਜ-2 ਦੇ ਸਬੰਧ ’ਚ ਮੁਕੇਸ਼ ਭੱਟ ਨਾਲ ਈਮਾਨਦਾਰੀ ਨਾਲ ਗੱਲ ਕੀਤੀ।

ਸਵਾਲ: ਤੁਸੀਂ ਤਾਂ ‘ਕ੍ਰਿਸ਼-3’ ਕਰਨ ਤੋਂ ਵੀ ਮਨ੍ਹਾਂ ਕਰ ਦਿੱਤਾ?
ਜਵਾਬ: ਹਾਂ, ਮੈਨੂੰ ‘ਕ੍ਰਿਸ਼-3’ ਨਾ ਕਰ ਪਾਉਣ ਦਾ ਅਫ਼ਸੋਸ ਹੈ। ਸ਼ੂਟਿੰਗ ਦੀਆਂ ਤਰੀਕਾਂ ਦੀ ਸਮੱਸਿਆ ਕਰਕੇ ਮੈਂ ਇਹ ਫ਼ਿਲਮ ਨਹੀਂ ਕਰ ਸਕੀ ਕਿਉਂਕਿ ‘ਹਾਊਸਫੁੱਲ-2’ ਲਈ ਸਮਾਂ ਪਹਿਲਾਂ ਤੈਅ ਸੀ ਤੇ ਮੈਂ ਇਸ ਹਾਲਤ ’ਚ ਨਹੀਂ ਸੀ ਕਿ ਆਪਣੇ ਵੱਲੋਂ ਬਦਲਾਅ ਕਰ ਸਕਦੀ।

ਸਵਾਲ: ਕੀ ਤੁਸੀਂ ਫ਼ਿਲਮ ਸਾਈਨ ਕਰਨ ਤੋਂ ਪਹਿਲਾਂ ਸਾਜਿਦ ਖ਼ਾਨ ਤੋਂ ਰਾਇ ਲੈਂਦੇ ਹੋ?
ਜਵਾਬ: ਬਿਲਕੁਲ ਗ਼ਲਤ। ਇਹ ਲੋਕਾਂ ਦੀ ਗ਼ਲਤਫਹਿਮੀ ਹੈ। ਮੈਂ ਆਪਣੇ ਫ਼ੈਸਲੇ ਆਪ ਕਰਦੀ ਹਾਂ।

ਸਵਾਲ: ਕੀ ਤੁਸੀਂ ਮੰਨਦੇ ਹੋ ਕਿ ਫ਼ਿਲਮ ਦੀ ਅਸਫ਼ਲਤਾ ਦਾ ਕਲਾਕਾਰ ’ਤੇ ਅਸਰ ਪੈਂਦਾ ਹੈ?
ਜਵਾਬ: ਸੌ ਫ਼ੀਸਦੀ। ‘ਅਲਾਦੀਨ’ ਦੀ ਅਸਫ਼ਲਤਾ ਦਾ ਮੇਰੇ ’ਤੇ ਬਹੁਤ ਮਾੜਾ ਅਸਰ ਹੋਇਆ ਸੀ। ‘ਜਾਨੇ ਕਹਾਂ ਸੇ ਆਈ ਹੈ’ ਦੀ ਅਸਫ਼ਲਤਾ ਤੋਂ ਬਾਅਦ ਬਹੁਤ ਸਾਰੇ ਲੋਕ ਮੇਰੇ ਤੋਂ ਦੂਰ ਹੋ ਗਏ। ਇਸੇ ਮਜਬੂਰੀ ਕਾਰਨ ਮੈਨੂੰ ‘ਮਰਡਰ-2’ ਕਰਨੀ ਪਈ ਸੀ, ਜਿਸ ਨੇ ਮੇਰੇ ਕਰੀਅਰ ਨੂੰ ਹੁਲਾਰਾ ਦਿੱਤਾ। ਫਿਰ ਹੌਲੀ-ਹੌਲੀ ਲੋਕਾਂ ਨੂੰ ਅਹਿਸਾਸ ਹੋਇਆ ਕਿ ਮੇਰੀਆਂ ਫ਼ਿਲਮਾਂ ਦੀ ਅਸਫ਼ਲਤਾ ਪਿੱਛੇ ਮੇਰੀ ਕੋਈ ਗ਼ਲਤੀ ਨਹੀਂ ਸੀ।

ਸਵਾਲ: ਬਾਲੀਵੁੱਡ ’ਚ ਤੁਹਾਡਾ ਕੋਈ ਖਾਸ ਦੋਸਤ?
ਜਵਾਬ: ਸੁਜਾਏ ਘੋਸ਼ ਨਾਲ ਮੇਰੇ ਸਬੰਧ ਬਹੁਤ ਵਧੀਆ ਹਨ। ਉਹ ਮੇਰੇ ਕਰੀਅਰ ਦੀ ਪਹਿਲੀ ਫ਼ਿਲਮ ਦੇ ਨਿਰਦੇਸ਼ਕ ਵੀ ਸਨ।

ਸਵਾਲ: ਹੁਣ ਸ੍ਰੀਲੰਕਾ ਆਉਣਾ-ਜਾਣਾ ਹੁੰਦਾ ਹੈ ਜਾਂ ਨਹੀਂ?
ਜਵਾਬ: ਮੈਂ ਹਰ ਸਾਲ ਸ੍ਰੀਲੰਕਾ ਜਾਂਦੀ ਹੈ। ਉਥੇ ਮੇਰੇ ਬਹੁਤ ਪ੍ਰਸ਼ੰਸਕ ਹਨ। ਮੈਂ ਸ੍ਰੀਲੰਕਾ ਦੀਆਂ ਫ਼ਿਲਮਾਂ ਵੀ ਕਰਨਾ ਚਾਹੁੰਦੀ ਹਾਂ। ਐਨਾ ਹੀ ਨਹੀਂ ਮੈਂ ਤਾਮਿਲ ਫ਼ਿਲਮਾਂ ਵੀ ਕਰਨਾ ਚਾਹੁੰਦੀ ਹਾਂ। ਸ੍ਰੀਲੰਕਾ ’ਚ ਤਾਮਿਲ ਤੇ ਬਾਲੀਵੁੱਡ ਫ਼ਿਲਮਾਂ ਨੂੰ ਲੋਕ ਬਹੁਤ ਦੇਖਦੇ ਹਨ।

ਸਵਾਲ: ਤੁਹਾਡੀ ਹੋਰ ਕਿਹੜੀ ਫ਼ਿਲਮ ਆ ਰਹੀ ਹੈ?
ਜਵਾਬ: ਮੈਂ ‘ਰੇਸ-2’ ਕਰ ਰਹੀ ਹਾਂ। ਇਸ ਤੋਂ ਇਲਾਵਾ ‘ਟੋਟਲ ਧਮਾਲ’ ਹੈ। ਇੱਕ ਅੰਗਰੇਜ਼ੀ ਫ਼ਿਲਮ ‘ਡੇਫੀਨੇਸ਼ਨ ਆਫ ਫੀਅਰ’ ਵੀ ਕਰ ਰਹੀ ਹਾਂ।

ਪ੍ਰਸ਼ਨਃ  ਜੈਕਲਿਨ ਫਰਨਾਂਡੇਜ਼ ਦੀਆਂ ਕੁਝ ਫ਼ਿਲਮਾਂ ਦੇ ਨਾਮ ਦਸੋ?
ਉੱਤਰਃ  ਜੈਕਲਿਨ ਫਰਨਾਂਡੇਜ਼ ਦੀਆਂ ਕੁਝ ਫ਼ਿਲਮਾਂ ਦੇ ਨਾਮ ਇਹ   ‘ਅਲਾਦੀਨ’,‘ਜਾਨੇ ਕਹਾਂ ਸੇ ਆਈ ਹੈ’,‘ਮਰਡਰ-2’,‘ਰੇਸ-2’, ‘ਟੋਟਲ ਧਮਾਲ’,‘ਡੇਫੀਨੇਸ਼ਨ ਆਫ ਫੀਅਰ’ ,‘ਹਾਊਸਫੁੱਲ-2’ ਹਨ।